यद्यपि वे अब अपने जाति कार्ड का नियमित रूप से इस्तेमाल करते हैं और इससे, शायद कथित रूप से जाति-विरोधी परंतु ब्राह्मणों से भरे हुए, आरएसएस के नेतृत्व को नाराजगी भी होती होगी परंतु प्रश्न यह है कि जाति या वर्णाश्रम धर्म के बारे में मोदी के असली विचार क्या हैं। इसके लिए हमें ज्यादा दूर जाने की आवश्यकता नहीं है। गुजरात सरकार द्वारा आईएएस अधिकारियों के समक्ष मोदी द्वारा दिए गए भाषणों का संग्रह ‘कर्मयोग’ शीर्षक से सन् 2007 में प्रकाशित किया गया था। इसे पढऩे से जाति के पिरामिड के सबसे निचले पायदान पर खड़ी जातियों के बारे में मोदी के विचार पता लगते हैं। चूंकि उस समय राज्य में विधानसभा चुनाव चल रहे थे इसलिए इस किताब की जो लगभग 5000 प्रतियां छापी गई थीं, उनमें से एक भी बाहर नहीं आई। परंतु वरिष्ठ पत्रकार राजीव शाह ने कहीं से एक प्रति हासिल कर ली और पुस्तक के पृष्ठ 48-49 पर प्रकाशित मोदी के अत्यंत विवादास्पद कथनों को लीक कर दिया। वाल्मीकि समाज की चर्चा करते हुए मोदी ने कहा था, ‘मैं यह विश्वास नहीं कर सकता कि वे यह काम केवल अपनी आजीविका चलाने के लिए करते आ रहे हैं। अगर ऐसा होता तो वे पीढ़ी दर पीढ़ी यह काम नहीं करते…किसी न किसी समय, किसी न किसी ने उन्हें यह ईश्वरीय ज्ञान दिया होगा कि समाज और ईश्वर की प्रसन्नता के लिए, यह काम करना उनका (वाल्मीकि) कर्तव्य है, और यह कि उन्हें यह काम इसलिए करना है क्योंकि ईश्वर ने यह काम उन्हें सौंपा है। सफाई का यह काम एक आंतरिक आध्यात्मिक गतिविधि बतौर सदियों तक चलना चाहिए। यह पीढ़ी दर पीढ़ी चलना चाहिए। यह मानना असंभव है कि उनके पूर्वज न तो कोई दूसरा काम कर सकते थे और ना ही नया व्यवसाय शुरू कर सकते थे।’